Maatietopalvelu

Kyselyvastaus

**Asiakirjan tunnus:** KT1137

**Päivämäärä**: 23.6.2025

**Julkisuus:** Julkinen

**Venäjä / Saamelaisten asema Venäjällä**

**Russia/ The situation of the Sámi people in Russia**

Kysymykset

1. Minkälainen asema saamelaisilla on Venäjällä? Kohdistuuko saamelaisiin painostusta ja/tai uhkaa viranomaisten taholta heidän etnisen taustansa vuoksi? Kohdistuuko saamelaisiin syrjintää Venäjällä? Jos kohdistuu, niin minkälaista?

2. Onko saamelaisia Venäjällä syytetty ja mahdollisesti myös tuomittu rangaistuksiin heidän poliittiseen aktiivisuuteensa perustuen?

Questions

1. What is the situation of the Sámi people in Russia? Are the Sámi under pressure and/or threat from the authorities because of their ethnic background? Are Sámi people discriminated against in Russia? If so, what kind of discrimination?

2. Have Sámi people in Russia been charged and possibly punished for their political activism?

# Minkälainen asema saamelaisilla on Venäjällä? Kohdistuuko saamelaisiin painostusta ja/tai uhkaa viranomaisten taholta heidän etnisen taustansa vuoksi? Kohdistuuko saamelaisiin syrjintää Venäjällä? Jos kohdistuu, niin minkälaista?

Tämä kyselyvastaus on päivitys saamelaisten asemaa Venäjällä käsittelevään Maahanmuuttoviraston 3.1.2019 julkaisemaan Venäjä / Saamelaisten asema Venäjällä *-*kyselyvastaukseen.[[1]](#footnote-1)

Venäjän alkuperäiskansoihin kohdistuva painostus

Yhdysvaltain ulkoasiainministeriön (USDOS) vuoden 2023 tapahtumia käsittelevän ihmisoikeusraportin mukaan Venäjän alkuperäiskansoihin kuuluvat lähteet raportoivat valtion tukemasta häirinnästä, mukaan lukien turvallisuuspalvelun suorittamista kuulusteluista sekä työsyrjinnästä. Tällainen kohtelu oli erityisen vakavaa alueilla, joilla yritykset halusivat hyödyntää luonnonvaroja.[[2]](#footnote-2) Venäläinen Novaja gazeta (ven. Новая газета) -uutissivusto julkaisi vuonna 2021 artikkelin alkuperäiskansojen tilanteesta Venäjällä. Artikkelin mukaan pohjoisen, Siperian ja Kaukoidän alkuperäiskansojen aktivisteihin kohdistuva painostus on kasvamassa, vaikka he eivät varsinaisesti osallistukaan politiikkaan. Artikkelissa haastatellaan tuomioistuimen sulkeman arktisen alueen ongelmia käsittelevän kansalaisjärjestön entistä johtajaa Rodion Suljandzigaa, jonka mukaan viranomaisten painostuksen kohteeksi joutuvat henkilöt, jotka vastustavat valtion tapaa ”näyttää vihreää valoa” yritystoiminnalle arktisilla alueilla.[[3]](#footnote-3)

Ekaterina Zmyvalova toteaa Arctic Review on Law and Politics -julkaisussa vuonna 2022 julkaistussa artikkelissa, että Venäjän hyökkäys Ukrainaan on lisännyt painostusta alkuperäiskansojen edustajia kohtaan. Uusi lainsäädäntö ja seuraamukset Ukrainan sodan ja hallinnon vastustamisesta ovat johtaneet ilmaisuvapauden, vapauden ja turvallisuuden heikkenemiseen alkuperäiskansojen keskuudessa, minkä vuoksi jotkut alkuperäisten vähemmistökansojen edustajat ovat turvallisuutensa puolesta peläten joutuneet vaikenemaan ja jättämään maansa.[[4]](#footnote-4)Anti-discrimination center Memorial Brussels (ADC Memorial) ja International Committee of Indigenous Peoples of Russia (ICIPR) -järjestöjen YK:n alkuperäiskansojen oikeuksia käsittelevän asiantuntijamekanismin teemaraporttia varten laatiman artikkelin mukaan alkuperäiskansat ovat haavoittuvassa asemassa olevien ryhmien joukossa Venäjällä. Raportin mukaan alkuperäiskansoja koskettaneet ongelmat liittyvät muun muassa suorasti tai epäsuorasti Venäjän hyökkäykseen Ukrainaan liittyviin ihmisoikeusrikkomuksiin, perinteisten alueiden tuhoamiseen liittyviin ympäristöongelmiin sekä alkuperäiskansojen kansalaisaktivismin ja ihmisoikeustoiminnan kriminalisointiin.[[5]](#footnote-5)

ADC Memorial ja ICIPR -järjestöjen raportissa mainitaan, että Venäjän viranomaisten kiihtyneet kansalaisyhteiskunnan tukahduttamistoimet ja esimerkiksi ulkomaalaiseksi agentiksi julistaminen ovat vaikuttaneet myös alkuperäiskansojen järjestöihin. Tämä vaikuttaa alkuperäiskansojen mahdollisuuksiin osallistua heitä koskevien asioiden käsittelyyn, kuten luonnonvarojen hallinnointiin. Ukrainan sodan jälkeen tällaiset sortotoimet ovat voimistuneet, ja vuonna 2024 alkuperäiskansojen aktivistien johtavat viralliset ja epäviralliset ryhmät listattiin ensimmäisen kerran ekstremistisiksi ja sitten terroristisiksi organisaatioiksi.[[6]](#footnote-6) Ekstremistisiksi tunnustetut järjestöt ovat erilaisia alkuperäiskansojen organisaatioita ja alueellisia sekä etnojärjestöjä.[[7]](#footnote-7) Venäjän oikeusministeriö julisti nämä järjestöt “Venäjän vastaisen separatistiliikkeen” ”rakenteellisiksi yksiköiksi”. Venäjän korkein oikeus oli niin ikään julistanut “Venäjän vastaisen separatistiliikkeen” ekstremistiseksi organisaatioksi ja kieltänyt sen toiminnan kesäkuussa 2024.[[8]](#footnote-8) Idel.Realii -uutissivuston artikkelissa asiaa kommentoivan poliittisille vangeille tukea antavan Memorial -ihmisoikeusprojektin kanssa yhteistyötä tekevän lakimiehen Andrei Fedorkovin mukaan rekisteriin lisäämisen ja listan julkaisemisen jälkeen näiden ekstremistisiksi julistettujen järjestöjen organisaattorit ja osallistujat voidaan saattaa rikosoikeudelliseen vastuuseen ekstremististen organisaatioiden toiminnan järjestämistä säätelevän 282.2 §:n nojalla. Muita mahdollisia pykäliä syytteiden nostamiseen ovat terroristisen toiminnan rahoittamista koskeva 282.3 § ja muun muassa propagandaa ja ekstremististen organisaatioiden symbolien julkista esittämistä säätelevä 282.4 §.[[9]](#footnote-9) Fedorkovin näkemyksen mukaan seurauksena voi olla merkittävä määrä rikossyytteitä näiden pykälien perusteella, ja kuka tahansa, joka esittää alueensa vapautta ja itsenäisyyttä puolustavan järjestön käyttämiä symboleja tai jakaa tähän teemaan liittyviä materiaaleja, on vaarassa joutua rikossyytteeseen.[[10]](#footnote-10)

Pohjoisia vähemmistökansoja tukeva keskus / Venäjän koulutuskeskus pohjoisen alkuperäiskansoille (ven. Центр содействия коренным малочисленным народам Севера / Российский учебный центр коренных народов Севера; translit. Tsentr sodeistvija korennym malotšislennym narodam Severa / Rossijski utšebnyj tsentr korennyh narodov Severa) -järjestö lakkautettiin vuonna 2019 Venäjän oikeusministeriön pyynnöstä.[[11]](#footnote-11)

Saamelaisten asema ja heihin kohdistuva syrjintä ja painostus

Saamelaisia käsittelevä uutisointi keskittyy viime vuosina paljolti saamelaisyhteisöjä koskeviin Ukrainan sodan suoriin ja epäsuoriin vaikutuksiin. Sever.Realii (ven. Север.Реалии) -uutissivuston syyskuussa 2023 julkaisemassa artikkelissa haastateltu saamelaisaktivisti Valentina Sovkina arvioi, että saamelaisia asuu Venäjällä enää 1 500 ja saamelaisten aikuisväestöstä 3 % on menehtynyt Ukrainan sodassa. Pääsyyt sotaan lähtemiselle Murmanskin alueelta ovat työttömyys ja alhaiset palkat. Perinteisten elinkeinojen taantuminen johtaa ihmisoikeusaktivistien mukaan siihen, että pienten kansojen työttömät miehet päätyvät sotaan muiden kansojen edustajia useammin.[[12]](#footnote-12) Saamelaisten ”pääkaupungiksi” kutsutussa Lovozerossa keskimääräinen kuukausipalkka on noin kolme neljäsosaa maan keskipalkasta ja työttömyysaste on kaksinkertainen Venäjän viralliseen työttömyysasteeseen verrattuna.[[13]](#footnote-13) Lovozeron alueella käynnistetään tulevina vuosina mittakaavaltaan ja mahdollisilta ympäristövaikutuksiltaan ”ennennäkemättömiä” hankkeita, joista kaksi liittyy litiumin ja yksi platinan ja palladiumin louhintaan. Paikalliset asukkaat ovat artikkelin mukaan ilmaisseet sosiaalisessa mediassa tyytymättömyyttään hankkeisiin; he protestoivat kuitenkin ainoastaan sosiaalisessa mediassa. Artikkelissa haasteltu Lovozeron entinen ulkomaille lähtenyt asukas kertoo, että asukkaat on peloteltu ja keskustelut käydään ”ase ohimolla”.[[14]](#footnote-14)

Anti-Discrimination Center Memorial – ja ICIPR -järjestöjen raportin mukaan Ukrainan sota on johtanut kaiken yhteistyön lopettamiseen Saamelaisneuvoston venäläisten ja ei-venäläisten jäsenten välillä sen jälkeen, kun osa saamelaisjohtajista antoi tukensa Venäjän Ukrainan vastaiselle sodalle.[[15]](#footnote-15) Ekaterina Zmyvalova toteaa artikkelissaan, että jäsenyys Saamelaisneuvostossa on ollut ratkaisevan tärkeää Venäjän saamelaisille, sillä he ovat saneet merkittävää tukea kulttuuriprojekteihin neuvostosta. Hänen mukaansa tämän vuoksi jäsenyyden lakkauttamisella on ollut merkittävä kielteinen vaikutus Venäjän saamelaisten kulttuurin ja kielen suojeluun.[[16]](#footnote-16) Ylen vuonna 2023 julkaiseman uutisen mukaan Pohjoismaiden saamelaisjärjestöt katkaisivat yhteydet Venäjän suurimpaan alkuperäiskansojen järjestö RAIPONiin ja siihen kuuluviin saamelaisjärjestöihin, kun järjestö oli ilmoittanut tukevansa Venäjän hyökkäystä Ukrainaan. Venäjällä asuvat saamelaiset kuuluvat järjestöön.[[17]](#footnote-17)

Saamelaisiin kohdistuvasta mahdollisesta syrjinnästä löytyy vain vähän tietoa viime vuosien ajalta. Saamelaisaktivisti Andrei Danilov kertoo Indigenous Russia -sivuston vuonna 2022 julkaisemassa haastattelussa, että saamelaisia kutsutaan esimerkiksi töissä, armeijassa ja koulussa halventavalla nimityksellä (ven. лопарь; translit. lopar). Hän myös kertoo, että saamelaisia ei ole saamelaiskuntien johdossa, sillä heitä ei ole ikinä päästetty hallintoon.[[18]](#footnote-18) Danilov, joka kuuluu yhteen yllä mainittuun vuonna 2024 ekstremistiseksi järjestöksi julistetun alkuperäiskansojen oikeuksia ajavaan liikkeeseen, kertoo Sever.Realii -uutissivuston vuonna 2024 julkaisemassa artikkelissa ekstremistiseksi julistamisen johtavan siihen, että alkuperäiskansojen jäsenet kieltäytyvät identifioimasta itseään alkuperäiskansaan kuuluviksi, jotta he eivät ”osoittautuisi” terroristeiksi tai ekstremisteiksi. Tämän vuoksi saamelaiset eivät enää julista olevansa saamelaisia tai raportoi heihin kohdistuvista oikeudenloukkauksista.[[19]](#footnote-19)

Julkista lähteistä löytyvän tiedon mukaan edellä mainittu Saamelaisen perinteen ja kehityksen säätiötä (ven. Фонд саамского наследия и развития; translit. Fond saamskogo nasledija i razvitija) johtava Andrei Danilov on myös useissa tuomioistuimissa puolustanut oikeuttaan perinteiseen metsästykseen. Tuomioistuin kielsi Danilovilta oikeuden siksi, että Danilov ei tarvitse pohjoisten alkuperäisten vähemmistökansojen edustajille taattuja erioikeuksia, koska hänellä on töitä ja säännölliset ansiot, minkä vuoksi metsästys ei ole hänelle selviytymisen edellytys. Danilov valitti asiasta vuonna 2020 perustuslakituomioistuimeen, joka päätti, että alueellisten viranomaisten on taattava alkuperäisten vähemmistökansojen edustajien mahdollisuus metsästää rajoituksetta. Perustuslakituomioistuimen päätöksen jälkeen Murmanskissa sijaitseva oikeus oli velvoittanut ministeriön rekisteröimään metsästysluvan. Danilovin mukaan Murmanskin alueen luonnonvaroista ja ekologiasta vastaava ministeriö oli kuitenkin kieltäytynyt myöntämästä Daniloville oikeutta perinteiseen metsästykseen viitaten siihen, että ministeriö oli hakenut lisäaikaa muutoksenhakua varten eikä antaisi metsästyslupaa ennen kuin asia oli käsitelty loppuun. Danilovin lakimies kertoo artikkelissa, että metsästyslupaan liittyvä ongelma koskee kaikkia pohjoisen, Siperian ja Kaukoidän alkuperäiskansoja.[[20]](#footnote-20)

The Barents Observer -uutissivuston tammikuussa 2023 julkaisemassa artikkelissa kerrotaan Murmanskin alueen saamelaisten yhteiskunnallinen organisaatio (ven. Общественная организация саамов Мурманской области, lyh. ООСМО; translit. Obštšestvennaja organizatsija saamov Murmanskoi oblasti, lyh. OOSMO) -järjestön johtajan Aleksandr Slupatšikin hakeneen turvapaikkaa Norjasta. Slupatšik kertoo FSB:n yrittäneen vaikuttaa häneen monin tavoin; vuonna 2018 hänet kutsuttiin ”keskustelemaan”, ja vuonna 2021 FSB:n työntekijät ilmestyivät hänen työpaikalleen ja kyselivät, tunteeko hän ekstremistisiin organisaatioihin yhteydessä olevia ihmisiä. Slupatšik kertoo, että hänelle annettiin allekirjoitettavaksi kuulustelupöytäkirja, josta puuttui yksi sivu. FSB:n työntekijät tutkivat myös hänen henkilökohtaiset tavaransa. Slupatšik mainitsee artikkelissa Kuolansaamelaisten järjestön (Ассоциация кольских саамов; translit. Assosiatsija kolskih saamov) allekirjoittaneen Putinia ja sotaa tukevan kirjeen ja OOSMO-järjestön entisen puheenjohtajan esiintyneen Z-kirjain kitarassaan. OOSMO-järjestö oli päättänyt tämän jälkeen antaa virallisen julkisen sotaa vastustavan lausunnon, ja he antoivat norjalaiselle NRK-lehdelle haastattelun, jossa he ilmoittivat järjestön virallisesta sotaa vastustavasta kannasta. Slupatšikin mukaan FSB:n työntekijät eivät olleet ilmoituksen jälkeen häneen yhteydessä, mutta hänellä oli FSB:n kanssa yhteistyötä tekevien henkilöiden kanssa tapaamisia, joissa häneltä kysyttiin muun muassa järjestön aikomuksesta järjestää protesteja.[[21]](#footnote-21)

Julkisten lähteiden mukaan edellä mainittu saamelaisaktivisti Andrei Danilov lähti Venäjältä vuonna 2022 ja haki turvapaikkaa Norjasta.[[22]](#footnote-22) Syyksi hän ilmoitti ihmisoikeusliikkeeseen kohdistuvan painostuksen ja alkuperäiskansojen oikeuksien puolustamiseen liittyvät riskit. Novaja Gazeta -uutissivuston maaliskuussa 2022 julkaisemassa artikkelissa kerrotaan, että Danilov oli pidätetty vuonna 2021 väitetysti poliisin vastustamisesta sen jälkeen, kun hän oli kiistänyt perustuslakituomioistuimessa alueelliset rajoitukset alkuperäiskansojen lain takaamiin etuoikeuksiin.[[23]](#footnote-23) Novaja gazetan vuonna 2021 julkaiseman artikkelin mukaan tuomioistuin oli määrännyt 5 päivän pidätyksen, koska Danilov oli kieltäytynyt poliisin ilman todistajia tekemästä tarkastuksesta.[[24]](#footnote-24) Sever.Realii (ven. Север.Реалии) -sivuston uutisen mukaan Danilov oli kieltäytynyt näyttämästä viranomaisille reppunsa sisältöä.[[25]](#footnote-25) Danilov kertoo Indigenous Russia (iRussia) sivuston julkaisemassa artikkelissa, että pidätys tapahtui festivaalilla. Hän kertoo myös, että pidätyksen aikoihin myös hänen läheisiinsä alkoi kohdistua painostusta.[[26]](#footnote-26)

Norjassa asuva kildininsaamen kieliaktiivi Roman Jakovlev kertoo Ylen uutisessa, että Venäjän turvallisuuselinten edustaja oli soittanut hänelle ja luetellut hänen henkilöhistoriansa. Jakovlevin mukaan edustaja ei ollut esittänyt uhkauksia vaan oli kehunut häntä saamelaisaktiivisuudesta, mikä oli tuntunut hänestä epämiellyttävältä. Kildinsaamen sanakirjan kirjoittanut Jakovlev kertoo myös uutisessa, että hänen aktiivisuutensa saamen kielen puolustajana oli herättänyt kysymyksiä viranomaisissa ja että juuri hänen kaltaisensa henkilöt kiinnostavat viranomaisia. Artikkelissa ei kerrota tarkemmin, millä tavalla viranomaiskiinnostus oli ilmennyt.[[27]](#footnote-27)

Ylen uutisen mukaan eräs haastattelusta kieltäytynyt henkilö oli kertonut Ylelle, että kaikkia Venäjän ulkopuolella olevia saamelaisia seurataan.[[28]](#footnote-28)

# Onko saamelaisia Venäjällä syytetty ja mahdollisesti myös tuomittu rangaistuksiin heidän poliittiseen aktiivisuuteensa perustuen?

Käyttävissä olevista lähteistä ei löydy tietoa tapauksista, joissa saamelaisiin olisi kohdistunut syytteitä tai heitä olisi tuomittu poliittisesta aktiivisuudesta. Edellä on mainittu saamelaisaktivisti Andrei Danilovin pidätys.

## Lähteet

Anti-Discrimination Center Memorial 9.8.2024. *Indigenous peoples in Russia: criminalization instead of protection of their rights*. <https://adcmemorial.org/en/articles/columns/indigenous-peoples-in-russia-criminalization-instead-of-protection-of-their-rights/> (käyty 4.6.2025).

Anti-Discrimination Center Memorial & ICIPR (International Committee of Indigenous Peoples of Russia)

1/ 2025. *Input for a Thematic Report of the UN Expert mechanism on the Rights of Indigenous Peoples “The Rights of Indigenous Peoples to their traditional Economies”. The case of the Russian Federation.* <https://adcmemorial.org/wp-content/uploads/traditional-economy-indigenous-adc-memorial-icipr-jan-2025-eng.pdf> (käyty 10.6.2025).

23.2.2023. *Influence of Putin’s aggression against Ukraine on Indigenous Peoples of Russia.* <https://indigenous-russia.com/archives/30664> (käyty 16.6.2025).

The Barents Observer

30.7.2024. *55 Russian indigenous, regional and ethno groups labeled as extremists.* <https://www.thebarentsobserver.com/life-and-public/55-russian-indigenous-regional-and-ethno-groups-labeled-as-extremists/117907> (käyty 4.6.2025).

30.1.2023*. Представитель российских саамов просит убежища в Норвегии*. <https://ru.thebarentsobserver.com/predstavitel-rossijskih-saamov-prosit-ubezisa-v-norvegii/204240> (käyty 9.6.2025).

29.11.2022. *Fleeing Russia, Andrei seeks asylum in what for him still is historical homeland, Sapmi.* <https://www.thebarentsobserver.com/life-and-public/fleeing-russia-andrei-seeks-asylum-in-what-for-him-still-is-historical-homeland-sapmi/151761> (käyty 9.6.2025).

Deutsche Welle 8.11.2019. *ЕС тревожит ликвидация НКО, помогающей народам Севера в РФ.* <https://www.dw.com/ru/%D0%B5%D1%81-%D0%BE%D0%B1%D0%B5%D1%81%D0%BF%D0%BE%D0%BA%D0%BE%D0%B5%D0%BD-%D0%BB%D0%B8%D0%BA%D0%B2%D0%B8%D0%B4%D0%B0%D1%86%D0%B8%D0%B5%D0%B9-%D0%B2-%D1%80%D0%BE%D1%81%D1%81%D0%B8%D0%B8-%D0%BD%D0%BA%D0%BE-%D0%BF%D0%BE%D0%BC%D0%BE%D0%B3%D0%B0%D1%8E%D1%89%D0%B5%D0%B9-%D0%BD%D0%B0%D1%80%D0%BE%D0%B4%D0%B0%D0%BC-%D1%81%D0%B5%D0%B2%D0%B5%D1%80%D0%B0/a-51160521> (käyty 17.6.2025).

Indigenous Russia 15.12.2022. *«Нас всегда называли лопарями».* <https://indigenous-russia.com/archives/28829> (käyty 9.6.2025).

Maahanmuuttovirasto / Maatietopalvelu 3.1.2019. *Venäjä /* *Saamelaisten asema Venäjällä.* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/9dd1c4be-12fa-488f-9b5b-3fb1e89e53d4> (käyty 4.6.2025).

Radio Free Europe / Radio Liberty 1.10.2023. *War In Ukraine Poses 'Terrible Threat' For Russia's Saami People, But Solutions Are Few.* <https://www.rferl.org/a/russia-komi-saami-indigenous-war-mining-threat/32618040.html> (käyty 16.6.2025).

USDOS (United States Department of State) 23.4.2024. *2023 Country Reports on Human Rights Practices: Russia.* <https://www.state.gov/wp-content/uploads/2024/03/528267_RUSSIA-2023-HUMAN-RIGHTS-REPORT.pdf>(käyty 10.6.2025).

Zmyvalova, Ekaterina 2022. “The Impact of the War in Ukraine on the Indigenous Small-numbered Peoples’ Rights in Russia”. *Arctic Review on Law and Politics,* vol. 13, 2. 407–414. Saatavilla: [https://arcticreview.no/index.php/arctic/article/view/4058/6671#info](https://arcticreview.no/index.php/arctic/article/view/4058/6671%22%20%5Cl%20%22info) (käyty 16.6.2025).

Yle 15.5.2023. *Sota johti raakaan tilanteeseen pienessä pohjoisessa vähemmistössä: saamelaisia taistelee Ukrainassa rintaman molemmin puolin.* <https://yle.fi/a/74-20030587?utm_medium=social&utm_source=email-share> (käyty 17.6.2025).

\*\*\*

Idel.Реалии [Idel.Realii] 26.6.2024. *Минюст РФ опубликовал список организаций, входящих в несуществующее "Антироссийское сепаратистское движение".* <https://www.idelreal.org/a/minyust-rf-opublikoval-spisok-organizatsiy-vhodyaschih-v-nesuschestvuyuschee-antirossiyskoe-separatistskoe-dvizhenie-/33051847.html> (käyty 6.6.2025).

Новая газета [Novaja gazeta]

2.3.2022. *Саамский активист Андрей Данилов заявил об отъезде из России из-за давления.* <https://novayagazeta.ru/articles/2022/03/02/saamskii-aktivist-andrei-danilov-zaiavil-ob-otezde-iz-rossii-iz-za-davleniia-news> (käyty 9.6.2025).

11.11.2021.*Охранники против шаманов.* <https://novayagazeta.ru/articles/2021/11/11/okhranniki-protiv-shamanov> (käyty 10.6.2025).

Север.Реалии [Sever.Realii]

25.11.2024. *"Для РФ почти все террористы!" Кого и за что опять запретил Верховный суд.* <https://www.severreal.org/a/dlya-rf-pochti-vse-terroristy-kogo-i-za-chto-zapretil-verhovnyy-sud/33169855.html> (käyty 6.6.2025).

24.9.2023. *"Нас всего полторы тысячи в России осталось". Коренной малочисленный народ саамы и война.* <https://www.severreal.org/a/narod-zapugan-podavlen-chto-zhdet-saamov-iz-za-voyny/32606238.html> (käyty 11.6.2025).

20.1.2022. *Минприроды отказало саамскому активисту в охоте несмотря на решение КС.* <https://www.severreal.org/a/minprirody-otkazalo-saamskomu-aktivistu-v-ohote-nesmotrya-na-reshenie-konstitutsionnogo-suda/31663546.html>(käyty 17.6.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto / Maatietopalvelu 3.1.2019. [↑](#footnote-ref-1)
2. USDOS 23.4.2024 s. 82. [↑](#footnote-ref-2)
3. Новая газета 11.11.2021. [↑](#footnote-ref-3)
4. Zmyvalova 2022. [↑](#footnote-ref-4)
5. Anti-Discrimination Center Memorial & ICIPR 1/2025 s. 1. [↑](#footnote-ref-5)
6. Anti-Discrimination Center Memorial & ICIPR 1/2025, s. 3–4. [↑](#footnote-ref-6)
7. Anti-Discrimination Center Memorial 9.8.2024; The Barents Observer 30.7.2024. [↑](#footnote-ref-7)
8. Anti-Discrimination Center Memorial 9.8.2024; The Barents Observer 30.7.2024; Idel.Реалии 26.6.2024. [↑](#footnote-ref-8)
9. Idel.Реалии 26.6.2024. [↑](#footnote-ref-9)
10. Idel.Реалии 26.6.2024. [↑](#footnote-ref-10)
11. Deutsche Welle 8.11.2019. [↑](#footnote-ref-11)
12. Север.Реалии 24.9.2023. [↑](#footnote-ref-12)
13. Radio Free Europe / Radio Liberty 1.10.2023. [↑](#footnote-ref-13)
14. Север.Реалии 24.9.2023. [↑](#footnote-ref-14)
15. ICIPR & Anti-Discrimination Centre Memorial 23.2.2023. [↑](#footnote-ref-15)
16. Zmyvalova 2022. [↑](#footnote-ref-16)
17. Yle 15.5.2023. [↑](#footnote-ref-17)
18. Indigenous Russia 15.12.2022. Alkuperäinen lähde ei ole saatavilla: <https://edpnord.com/page32320596.html> [↑](#footnote-ref-18)
19. Север.Реалии 25.11.2024. [↑](#footnote-ref-19)
20. Север.Реалии 20.1.2022. [↑](#footnote-ref-20)
21. The Barents Observer 30.1.2023*.* [↑](#footnote-ref-21)
22. The Barents Observer 29.11.2022. [↑](#footnote-ref-22)
23. Новая газета 2.3.2022. [↑](#footnote-ref-23)
24. Новая газета 11.11.2021. [↑](#footnote-ref-24)
25. Север.Реалии 20.1.2022. [↑](#footnote-ref-25)
26. Indigenous Russia 15.12.2022. Alkuperäinen lähde ei ole saatavilla: <https://edpnord.com/page32320596.html> [↑](#footnote-ref-26)
27. Yle 15.5.2023. [↑](#footnote-ref-27)
28. Yle 15.5.2023. [↑](#footnote-ref-28)